Januali
Olomakaya, 1 Januali
Ou shii omishangwa diyapuki okudja kounona, odo tadi ku kwafele u kale u na eendunge opo u dule okuxupifwa omolweitavelo loye muKristus Jesus. — 2 Tim. 3:15.
Eitavelo laTimoteus ola li la kanghamena kohole yokuhola Jehova. Naave owa pumbwa okukonakona Ombiibeli nokukala wa tomhwa kutya osho to lihongo kombinga yaJehova oshoshili. Opo u hovele, owa pumbwa okukala wa tomhwa komahovelohongo atatu. Lotete, owa pumbwa okukala wa tomhwa kutya Jehova Kalunga oye Omushiti woinima aishe. (Ex. 3:14, 15; Heb. 3:4; Eh. 4:11) Etivali, owa pumbwa okukala wa tomhwa kutya Ombiibeli oi li etumwalaka olo la nwefwa mo kuKalunga noya nuninwa ovanhu. (2 Tim. 3:16, 17) Etitatu, owa pumbwa okukala wa tomhwa kutya Jehova oku na ongudu ya unganekwa yovanhu ovo have mu longele nohava wilikwa kuKristus, nongudu oyo oi li Eendombwedi. (Jes. 43:10-12; Joh. 14:6; Oil. 15:14) Osho inashi hala okutya ou shii Ombiibeli aishe. Elalakano loye nali kale ‘okudiladila pandunge,’ opo u kale wa tomhwa kutya owa mona oshili. — Rom. 12:1. w20.07 10 ¶8-9
Osoondaxa, 2 Januali
“Oshipaxu osho osha li sha pewa eenghonopangelo, opo shi va hepeke eemwedi nhano, ndele haku va dipaa.” — Eh. 9:5.
Exunganeko olo ola popya kutya komitwe doshipaxu okwa li ku na oinima tai “monika ya fa oishani yoingoli,” noipala yasho oya li tai monika ya fa oipala yovanhu. (Eh. 9:7) Osha hanauna po “ashike ovo [ovatondi vaKalunga] inava didilikwa kuKalunga meembaba doipala yavo” oule weemwedi nhano, efimbo olo oshipaxu hashi kala nomwenyo. (Eh. 9:4) Osha fa shi li ngaha kutya exunganeko olo ola yukifwa kovapiya vaKalunga ovo va vaekwa. Ohava udifa nouladi etokolo laKalunga li na sha nounyuni ou wa kolokosha, naavo hava yambidida ounyuni ou ohashi va mbadapaleke. Mbela osho osha hala kutya oshipaxu osho sha popiwa muJoel 2:7-9 inashi faafana noshipaxu osho shi li mEhololo? Heeno. MOmbiibeli, omafimbo amwe edidiliko ohali dulu okukala li na eityo la yooloka, ngeenge ola longifwa meenghedi da yoolokafana. Pashihopaenenwa, mEhololo 5:5, Jesus okwa popiwa e li “Onghoshi yomepata laJuda,” ofimbo mu 1 Petrus 5:8, Ondiaboli oya popiwa mo i li “onghoshi tai kumbu.” w20.04 3 ¶8; 5 ¶10
Omaandaxa, 3 Januali
“Omesho Omwene e li apeshe, ndele taa tale nokudidilika ava vai naava vawa.”— Omayel. 15:3.
Hagar okwa kala omupiya waSarai, noina katuka pandunge, eshi a ninga omukulukadi waAbram. Hagar okwa ka ninga eteelelo nokwa ka hovela okukala a dina Sarai, molwaashi a li ehe na ounona. Hagar okwa ka ya onhapo, eshi Sarai a li a hovela okuungaunga naye nai. (Gen. 16:4-6) Molwaashi otu li ovalunde, otashi dulika tu diladile kutya Hagar omukainhu oo a li e na ounhwa nokwa li a pumbwa okuhandukilwa. Ashike Jehova hasho a li e udite ngaho shi na sha naHagar. Jehova okwa li e mu tumina omweengeli. Eshi omweengeli e uya kuHagar, okwe mu kwafela a lundulule etaleko laye nokwe mu nangeka noupuna. Osho osha li sha kwafela Hagar a mone kutya Jehova oku mu wete noku shii onghalo oyo ta piti muyo. Osho osha li she linyengifa Hagar a popye kutya, “Oove Kalunga u wete nge.” (Gen. 16:7-13) Oshike osho Jehova a mona muHagar? Jehova okwa li e shii onakudiwa yaHagar nosho yo onghalo oyo a li ta piti muyo. Jehova okwa li e shii kutya osha puka, eshi Hagar iha ungaunga nefimaneko naSarai. Ashike nande ongaho, okwa li e udite ko omaliudo aHagar neenghalo adishe odo a li ta piti mudo. w20.04 16 ¶8-9
Etivali, 4 Januali
“Nda tondoka fiyo okefikilo mefiyafano.” — 2 Tim. 4:7.
Omuyapostoli Paulus okwa popya kutya Ovakriste aveshe vashili ove li mefiyafano. (Heb. 12:1) Ashike atusheni, kutya ovanyasha, ile ovakulunhu, tu na eenghono, ile otwa loloka, otu na okulididimika fiyo okexulilo, ngeenge otwa hala tu ka mone ondjabi oyo Jehova e tu udanekela. (Mat. 24:13) Paulus ka li a tila okupopya eendjovo odo, molwaashi okwa “tondoka fiyo okefikilo mefiyafano.” (2 Tim. 4:7, 8) Mbela Paulus okwa li ta popi kombinga yefiyafano lilipi kondadalunde? Paulus okwa li ha longifa omaudano, oo kwa li ha danwa muGreka shonale, opo a honge oilihongomwa ya fimana. (1 Kor. 9:25-27; 2 Tim. 2:5) Peemhito dimwe, okwa longifa efiyafano lokutondoka, opo a yelekanife efiyafano lOvakriste loku ka mona omwenyo. (1 Kor. 9:24; Gal. 2:2; Fil. 2:16) Omunhu oha i ‘mefiyafano’ olo, ngeenge okwe liyapulile Jehova nokuninginifwa. (1 Pet. 3:21) Oha fiki kefikilo, ngeenge Jehova e mu pe ondjabi yomwenyo waalushe. — Mat. 25:31-34, 46; 2 Tim. 4:8. w20.04 26 ¶1-3
Etitatu, 5 Januali
“Djaleni oilwifo aishe oyo mwa pewa kuKalunga.” — Ef. 6:13.
“Molwaashi Omwene omudiinini, ote ke tu pameka noku tu amena komunawii.” (2 Tes. 3:3) Jehova ohe tu amene ngahelipi? Jehova okwe tu pa oilwifo aishe oyo hai tu amene komaponokelo aSatana. (Ef. 6:13-17) Oilwifo oyo yopamhepo oya kola nohai pondola. Ashike otwa pumbwa okudjala oshilwifo keshe, ngeenge otwa hala i tu amene. Pashihopaenenwa, ekwamo loshili otali faneke oshili oyo tai hangwa mEendjovo daKalunga, Ombiibeli. Omolwashike twa pumbwa okukala twa djala ekwamo olo? Omolwaashi Satana ‘oxe yoipupulu.’ (Joh. 8:44) Okwa kala ta popi oipupulu oule womido omayovi nokuhongaula “ounyuni aushe.” (Eh. 12:9) Ashike oshili oyo tai hangwa mOmbiibeli ohai tu amene komapukifo. Ongahelipi hatu dulu okudjala ekwamo olo lopafaneko? Ohatu ningi ngaho, ngeenge hatu lihongo oshili kombinga yaJehova, hatu mu longele “momhepo nomoshili” nokukala ovanashili moinima aishe. — Joh. 4:24; Ef. 4:25; Heb. 13:18. w21.03 26-27 ¶3-5
Etine, 6 Januali
“Otai uya mo moshilongo shiwa sha wapala.” — Dan. 11:41.
Osho sha li sha ningifa oshilongo osho shi kale sha fimana unene osheshi osha li onhele omo hamu longelwa Jehova. Okudja pOpentekoste yomo 33 O.P., “oshilongo” osho kasha li vali onhele yokondadalunde, molwaashi oshiwana shaJehova kunena oshe lihanena keshe pamwe. Ponhele yaasho, ‘oshilongo shiwa sha wapala’ kunena otashi ulike komalipyakidilo oshiwana shaJehova, ngaashi okulongela Jehova pokwoongala nosho yo moukalele. Momafiku axuuninwa, ohamba yokoumbangalanhu oye uya lwoikando “moshilongo shiwa sha wapala.” Pashihopaenenwa, eshi epangelo laNazi muGermany la li tali dana onghandangala li li ohamba yokoumbangalanhu, unene tuu pefimbo loita itivali younyuni, ohamba oyo oya li ye uya “moshilongo shiwa sha wapala,” eshi ya hepeka nokudipaa oshiwana shaKalunga. Konima yOita Itivali yOunyuni, eshi Soviet Union a li ta dana onghandangala e li ohamba yokoumbangalanhu, ohamba oyo oya li ye uya “moshilongo shiwa sha wapala,” eshi ya dipaa oshiwana shaKalunga noku shi twala moukwatwa. w20.05 13 ¶7-8
Etitano, 7 Januali
“Eendafano lOmwene oli li naava have mu tila; ndele te va shiivifa ehangano laye.” — Eps. 25:14.
Diladila kovalumenhu vamwe ovo va li va panga oukaume naKalunga. Abraham okwa li e na eitavelo la kola. Konima eshi Abraham a fya pa pita omido di dulife 1 000, Jehova okwe mu ifana ‘kaume kaye.’ (Jes. 41:8) Osho otashi ulike kutya Kalunga okwa tala ko ovanhu ve li ookaume kaye kopofingo, nonande ova fye. Jehova okwa tala ko Abraham e na omwenyo. (Luk. 20:37, 38) Job oku li yo umwe womuvo. Eshi ovaengeli aveshe va li va ongala pamwe meulu, Jehova okwa li ta popi nomukumo kombinga yaJob. Jehova okwa popya kutya Job okwa li ‘omulumenhu ehe noshipo, omuyuki, ha tila Kalunga noha kukuma owii.’ (Job 1:6-8) Jehova okwa li e uditile ngahelipi Daniel, oo a li he mu longele noudiinini omido 80 lwaapo mokati kovapaani? Ovaengeli ova li va popya lwoikando itatu kutya Daniel oku li “omulumenhu muwa,” ile tu tye e na ondilo koshipala shaKalunga. (Dan. 9:23; 10:11, 19) Ohatu dulu okukala nelineekelo kutya Jehova okwa teelela nodjuulufi oku ka nyumuna ookaume kaye ovaholike ovo va fya. — Job 14:15. w20.05 26-27 ¶3-4
Olomakaya, 8 Januali
“Longe nge eenghedimhango doye.” — Eps. 119:68.
Omuhongwa muwa otashi dulika e lihonge kombinga yeemhango daKalunga nokukala e di lenga. Mbela omuhongwa ota ka dulika ngoo kuJehova molwaashi e mu hole? Dimbuluka kutya Adam naEva ova li ve shii omhango yaKalunga, ndele kava li ve hole Omuyandjimhango. (Gen. 3:1-6) Onghee, otwa pumbwa okuhonga ovanhu shi dulife ashike oku va honga oiteelelwa yaKalunga youyuki nosho yo omifikamhango. Oiteelelwa yaJehova nosho yo omifikamhango daye ohadi tu etele ouwa alushe. (Eps. 119:97, 111, 112) Ndele ovakonakonimbiibeli vetu otashi dulika vaha mone ouwa oo, ngeenge kave udite ko kutya eemhango odo Jehova okwe di tula po omolwouwa wetu. Onghee, ohatu dulu okupula ovakonakonimbiibeli vetu kutya: “Omolwashike Kalunga a teelela ovapiya vaye va longe oshilonga shonhumba, ile vehe shi longe? Osho otashi tu hongo shike kombinga yaye?” Ngeenge otwa kwafele ovakonakonimbiibeli vetu va diladile kombinga yaJehova, otashi ke va kwafela va kale ve hole edina laye la tumbala, nohatu ka hanga omitima davo. Ovakonakonimbiibeli vetu itava kala ashike ve hole eemhango, ndele otava ka kala yo ve hole Omuyandjimhango. Otava ka kala va pama meitavelo notashi ke va kwafela va dule okulididimikila omayeleko, oo tava ka taalela monakwiiwa. — 1 Kor. 3:12-15. w20.06 10 ¶10-11
Osoondaxa, 9 Januali
“Omunhu keshe na kale ha endelele okupwilikina, he liteelele mokupopya.” — Jak. 1:19.
Otwa pumbwa okukala ovalididimiki, molwaashi ohashi pula efimbo, opo omunhu a alukile kuJehova. Vahapu, ovo va li inave lipyakidila vali, ova popya kutya ovakulunhuongalo nosho yo vamwe meongalo ova kala noku va talela po lwoikando, ofimbo inava hovela vali okulongela Jehova. Omumwameme wedina Nancy, wokoushilolukadi laAsia, okwa popya a ti: “Onda kwafelwa neenghono kukaume kange kopofingo womeongalo. Oku hole nge nonda fa ashike omukulu waye. Okwa kala ha dimbulukifa nge omafimbo mawa, oo twa li hatu hafele. Oha pwilikine kwaame nelididimiko, eshi handi mu lombwele nghee ndi udite noiha ongaonga okupa nge omayele. Okwa ulikila nge kutya oku li kaume kashili nokwe lilongekida okukwafela nge efimbo keshe.” Oukwao wananghali owa fa omuti, oo tau loteke ouyehame. Ovanhu vamwe, ovo va kala inave lipyakidila vali oule womido, otashi dulika va udifwa nai kuvamwe meongalo. Molwaashi ova uda nai, otashi dulika vehe na ehalo lokwaalukila kuJehova. Vamwe otashi dulika ve udite inava ungaungiwa navo pauyuki. Ova pumbwa omunhu, oo ta pwilikine kuvo nokuuda ko omaliudo avo. w20.06 26 ¶10-11
Omaandaxa, 10 Januali
Omwa finda omunawii. — 1 Joh. 2:14.
Efimbo keshe to kondjifa eshongo, otashi ka kala shipu kwoove okulonga osho sha yuka. Dimbuluka kutya, etaleko la tya ngaho lounyuni li na sha nomilele ola pengifwa kuSatana. Onghee hano, ngeenge owa henuka okudiladila ngaashi ounyuni, oto ‘findi omunawii.’ Otu shi shii kutya Jehova oku na oufemba woku tu lombwela shi na sha nelihumbato inali koshoka. Nohatu ningi ngaashi hatu dulu, opo tuha nyone. Ndele ngeenge otwa nyono, ohatu hepaulula omanyono etu kuJehova okupitila meilikano. (1 Joh. 1:9) Ashike ngeenge otwa nyono enyono la kwata moiti, ohatu ka konga ekwafo kovakulunhuongalo, ovo Jehova a nangeka po ve tu file oshisho. (Jak. 5:14-16) Onghee, katu na okukala tu udite etimba omolwomanyono omonakudiwa. Omolwashike mbela? Omolwaashi Tate yetu omunahole okwe tu longekidila ekuliloyambo lOmona waye, opo tu dule okudiminwa po omatimba etu. Ngeenge Jehova okwa ti kutya ota ka dimina po ovanyoni, ovo ve livela ombedi, osho ta ka ninga shili. Onghee hano, kape na osho tashi dulu oku tu imba tu longele Jehova tu na eliudo la koshoka. — 1 Joh. 2:1, 2, 12; 3:19, 20. w20.07 22-23 ¶9-10
Etivali, 11 Januali
“Mwoove omo omu nofifiya yomwenyo.” — Eps. 36:9.
Pomhito imwe, Jehova okwa li e li oye aeke, ashike ka li a fya oudja. Kalunga ka li a pumbwa ovanhu, opo a dule okukala a hafa. Ashike nande ongaho, okwa li a hala ovanhu va kale nomwenyo nove u hafele. Jehova okwe linyengifwa kohole, ndele ta hovele okushita. (1 Joh. 4:19) Tete, Jehova okwa shita omulongi pamwe naye. ‘Oinima aishe oya shitwa’ okupitila mOmona waye woshiveli, mwa kwatelwa novaengeli omamiliyona. (Kol. 1:16) Jesus okwa li a hafela omhito oyo yokulonga pamwe naXe. (Omayel. 8:30) Ovaengeli navo ova li yo va hafa. Ova li hava kala omutumba koipundi yokomesho, eshi Jehova nOmulongi pamwe naye Onghulungu, Jesus, va shita eulu nedu. Ovaengeli ova li ve linyenga ngahelipi? Ova hovela ‘okwiingida va nyakukwa’ eshi edu la shitwa, nokape na omalimbililo kutya ova twikila okuhambelela Jehova eshi a shita oinima aishe, unene tuu eshi a shita ovanhu ovo ve li oshilonga shaxuuninwa shomake aye. (Job 38:7; Omayel. 8:31) Oinima aishe oyo Jehova a shita otai ulike kutya omunahole nomunongo. — Eps. 104:24; Rom. 1:20. w20.08 14 ¶1-2
Etitatu, 12 Januali
Otamu ka tondwa koiwana aishe omolwedina lange. — Mat. 24:9.
Jehova okwe tu shita noukwatya wokuulikila vamwe ohole nokukala twa hala ve tu ulikile ohole. Ohatu udu nai, ngeenge umwe e tu tonde, notashi dulika nokuli shi tu etele oumbada. Omumwatate umwe okwa shanga a ti: “Eshi ovakwaita va denga nge, va ula nge omalaka mai nokuningila nge omatilifo, molwaashi ndi li Ondombwedi yaJehova, onda li nda tila neenghono nonda fya ohoni.” Outondwe wa tya ngaho ohau tu udifa nai, ashike osho itashi tu kumwifa. Jesus okwa xunganeka kutya ohatu ka tondwa. Omolwashike ounyuni u tonde ovashikuli vaJesus? Omolwaashi katu li “oshitukulwa shounyuni,” ngaashi ashike Jesus. (Joh. 15:17-19) Oshidjemo, nonande otwa fimaneka omapangelo opanhu, ihatu a longele, ile tu fimaneke omadidiliko, oo e a lile po. Ohatu longele ashike Jehova oye aeke. Ohatu yambidida oushili oo kutya Kalunga oye ashike e na oufemba wokupangela ovanhu, ashike Satana ‘noludalo’ laye ove li omhinge nasho. (Gen. 3:1-5, 15) Ohatu udifa kutya Ouhamba waKalunga oo ashike tau ka kandula po omaupyakadi ovanhu notau ka xulifa po mafiku aveshe ovo ve li omhinge nao. (Dan. 2:44; Eh. 19:19-21) Etumwalaka olo oli li onghundana iwa kovananheni, ile kovalininipiki, ofimbo kovahenakalunga li li onghundana ii. w21.03 20 ¶1-2
Etine, 13 Januali
“Otu shi shii kutya fye otwaKalunga.” — 1 Joh. 5:19.
Jehova okwa pa ovamwameme Ovakriste oilonga ya fimana meongalo. Ove li oihopaenenwa iwa i na sha nounongo, eitavelo, ouladi, okuyandja nosho yo oilonga iwa. (Luk. 8:2, 3; Oil. 16:14, 15; Rom. 16:3, 6; Fil. 4:3; Heb. 11:11, 31, 35) Otwa nangekwa yo noupuna, eshi tu na ovanamido vahapu. Vamwe otashi dulika kave na oukolele omolwoukulupe. Ashike nande ongaho, ohava ningi ngaashi tava dulu, opo va kufe ombinga moukalele nokulongifa eenghono davo mokutwa omukumo nokudeula vamwe. Ohatu mono ouwa moimoniwa yavo. Ovanamido ove na ondilo momesho aJehova nosho yo kufye. (Omayel. 16:31) Diladila yo kovanyasha, ovo tu na meongalo. Ohava shakeneke omaupyakadi mahapu, eshi tava ende tava kulu mounyuni ou tau pangelwa kuSatana Ondiaboli nosho yo omahongo aye opanhu. Ohatu tuwa omukumo, ngeenge ovanyasha tava yandje omatyekosha pokwoongala, tava kufa ombinga moukalele notava popile nouladi eitavelo lavo. Ovanyasha, otamu dana onghandangala ya fimana meongalo laJehova! — Eps. 8:2. w20.08 21-22 ¶9-11
Etitano, 14 Januali
“Ohandi mu tumu ngaashi eedi mokati komambungu.” — Mat. 10:16.
Eshi twa hovela okuudifa oshikando shotete nokulombwela vamwe kutya fye Eendombwedi daJehova, otashi dulika twa shakeneka “oikungulu” yopafaneko, ngaashi omapataneko okudja kovapambele, ile kookaume ketu nosho yo ovanhu vamwe ovo itava tambula ko etumwalaka letu. Ongahelipi to dulu okupameka ouladi woye? Shotete, kala wa tomhwa kutya Jesus ota twikile okuwilika oilonga ei okudja meulu. (Joh. 16:33; Eh. 14:14-16) Oshitivali, pameka eitavelo loye meudaneko laJehova li na sha noku ku fila oshisho. (Mat. 6:32-34) Eshi ngoo eitavelo loye tali ende tali kolo, osho ngoo to ende to di oumbada. Owa ulika eitavelo linene, eshi wa shiivifila ookaume nosho yo ovapambele voye kutya owa hovela okukonakona Ombiibeli nEendombwedi daJehova noho ongala nado. Nopehe na omalimbililo, owa ninga omalunduluko manene melihumbato loye nosho yo monghalamwenyo yoye, opo u kale metwokumwe nomifikamhango daJehova douyuki. Naasho osha pula eitavelo nouladi. Eshi to twikile okupameka ouladi woye, oto dulu okukala u na elineekelo kutya “Omwene Kalunga koye oku li naave keshe apa to i.” — Jos. 1:7-9. w20.09 5 ¶11-12
Olomakaya, 15 Januali
“Omwene e mu pa etulumuko.” — 2 Omaf. 14:6.
Ohamba Asa oi li oshihopaenenwa sha denga mbada shi na sha nokukatuka pandunge, ngeenge tashi uya mokulineekela muJehova nomutima aushe. Oya li ya longela Jehova pefimbo loudjuu nopefimbo lombili. Okudja pehovelo, “omutima waAsa wa li shili we liyandja kOmwene.” (1 Eeh. 15:14) Onghedi imwe omo Asa a ulika kutya oku na etilokalunga, osheshi a hanauna po elongelokalunga loipupulu muJuda. Ombiibeli oya ti kutya “okwa hanauna po eealtari dokoilongo noikulundu yokuyambela, ndele ta tataula eengudi domamanya nokwa ka po omiti domalupwelele daAsera.” (2 Omaf. 14:3, 5) Okwa kufa yo inakulu Maaka ondodo oyo a li e na mouhamba e li omukulukadi wohamba. Omolwashike mbela? Omolwaashi okwa li ha ladipike ovanhu va longele oshihongwafano. (1 Eeh. 15:11-13) Asa okwa ninga shihapu shihe fi ashike okuhanauna po oihongwafano. Okwa xumifa komesho elongelokalunga la koshoka, nokwa ladipika Ovajuda va hovele vali okulongela Jehova. Jehova okwa li a nangeka noupuna Asa nosho yo Ovaisrael nefimbo lombili. Omido omulongo dokupangela kwaAsa, ‘oshilongo osha kala nombili.’ — 2 Omaf. 14:1, 4, 6. w20.09 14 ¶2-3
Osoondaxa, 16 Januali
“Timoteus, pashukila osho we lineekelelwa.” — 1 Tim. 6:20.
Luhapu ohatu lineekelele vamwe oinima yetu i na ondilo, opo ve i file oshisho. Pashihopaenenwa, ohatu tuvikile oimaliwa yetu kombaanga. Ngeenge twe i tula ko, ohatu kala tu na elineekelo kutya oimaliwa yetu oi li meameno, nokai na fiku i kane, ile i vakwe po. Omuyapostoli Paulus okwa li a dimbulukifa Timoteus oshinima shi na ondilo osho a pewa, eshiivo lashili lelalakano laKalunga li na sha novanhu. Okwa li yo e lineekelela Timoteus oufembanghenda ‘wokuudifa eendjovo daKalunga’ nosho yo ‘okulonga oilonga yomuudifi.’ (2 Tim. 4:2, 5, esh.) Paulus okwa li yo a ladipika Timoteus a diinine osho e lineekelelwa. Ngaashi Timoteus, nafye otwe lineekelelwa oinima i na ondilo. Jehova okwe tu lineekelela eshiivo loshili li na ondilo, olo tali hangwa mEendjovo daye, Ombiibeli. Oshili oyo oi na ondilo, molwaashi otai tu hongo nghee tu na okukala nekwatafano liwa naJehova noya yelifa nghee hatu dulu okumona ehafo lashili monghalamwenyo. Ngeenge otwa tambula ko oshili oyo nokukala metwokumwe nayo, ohatu ka manguluka ko komahongo oipupulu nokukala nonghalamwenyo ya koshoka. — 1 Kor. 6:9-11. w20.09 26 ¶1-3
Omaandaxa, 17 Januali
“Osho twe mu udifila oshoshili, netumwalaka letu ole mu kwafela neenghono.” — 1 Tes. 1:5.
Omukonakoni okwa pumbwa okumona exwamo loye nonghee wa tomhwa keshiivo olo tali hangwa mOmbiibeli. Osho otashi ke mu kwafela a kale a tunhukwa kombinga yaasho te lihongo. Ngeenge otashi shiiva, mu lombwela nghee omafinamhango Ombiibeli e ku kwafela pauhandimwe. Osho otashi ke mu kwafela a mone kutya Ombiibeli oi na omayele taa longo, oo taa dulu yo oku mu kwafela. Eshi tamu konakona, lombwela omukonakoni woye oihopaenenwa yashili yomonghalamwenyo yaavo va li va taalela omashongo a faafana naao a taalela, nanghee ve a pondola. Oto dulu okuya ko naumwe, oo oshihopaenenwa shaye tashi dulika shi ka etele ouwa omukonakoni oo. Kwafela omukonakoni woye a mone nghee shi li pandunge okutula moilonga omafinamhango Ombiibeli monghalamwenyo yaye. Ngeenge okwa hombola, ile okwa hombolwa, mbela kaume kaye kopahombo naye ota konakona? Ngeenge iha konakona, naye mu shiva a kale pekonakono. Ladipika omukonakoni woye a lombwele ovapambele nosho yo ookaume kaye osho te lihongo. — Joh. 1:40-45. w20.10 16 ¶7-9
Etivali, 18 Januali
“Ove u noku di findila movana voye.” — Deut. 6:7.
Ovadali vaJesus vopanhu ova li ve mu kwafela a kule e hole Jehova. Ova li va shikula ewiliko laJehova olo a yandja kovadali. (Deut. 6:6, 7) Josef naMaria ova li ve hole Jehova neenghono, naasho osha li elalakano lavo la fimana, opo va kwafele ovana vavo va kale ve hole Jehova. Josef naMaria ova li ve na onghedindjikilile yokulongela Jehova pamwe noukwaneumbo wavo. Osha yela kutya ova li hava ongala oshivike keshe moshinagoga muNasaret, nova li yo hava ka dana Opaasa omudo keshe kuJerusalem. (Luk. 2:41; 4:16) Otashi dulika va li hava longifa eemhito da tya ngaho dokuya kuJerusalem, opo va honge Jesus novamwaina vaye kombinga yondjokonona yoshiwana shaJehova. Otashi dulika va li hava talele po eenhele odo da tumbulwa mOmishangwa. Eshi oukwaneumbo wa enda tau kulu, otashi dulika sha li shidjuu kuJosef naMaria okutwikila okulongela Jehova pandjikilile. Kava li tuu va pewa ondjabi omolweenghendabala davo! Oukwaneumbo wavo owa li wa filwa oshisho pamhepo, molwaashi ova li va pitifa komesho okulongela Jehova. w20.10 28 ¶8-
Etitatu, 19 Januali
Esra a paka omutima waye mokukonakona omhango yOmwene nokulonga Ovaisrael eenghedimhango. — Esra 7:10.
Ngeenge owa shivwa mu ka longe naumwe komukonakonimbiibeli waye, osha fimana naave u lilongekidile oshitukulwa osho tashi ka kundafanwa. Dorin, omukokolindjila e likalekelwa, okwa ti: “Ohandi shi pandula, ngeenge oo handi i naye komukonakoni okwe lilongekidila oshitukulwa. Ohashi mu kwafele a ninge omatyekosha taa ti sha.” Shikwao vali, omukonakoni ota ka mona kutya amushe omwe lilongekida nawa, nokungaho otamu mu tulile po oshihopaenenwa shiwa. Nonande ito mono efimbo lokulilongekidila oshitukulwa filufilu, oto dulu okukonga efimbo u tale oitwa oyo ya fimana noku i kaleka momadiladilo. Eilikano ohali dana onghandangala ya fimana pekonakonombiibeli. Onghee diladila nawa komesho yefimbo osho to ka tya, ngeenge owa pulwa u ilikane. Kungaho, eilikano loye otali ka kala tali ti sha neenghono. (Eps. 141:2) Hanae wokoJapan oha dimbuluka omailikano oo a li haa ilikanwa komumwameme umwe oo a li ha longo pamwe naao ha konakona naye. Okwa ti: “Onda li nda didilika kutya omumwameme oo oku na ekwatafano la kola naJehova nonda li nda hala okukala nde mu fa. Onda li yo handi kala ndi udite ndi holike, ngeenge ta kwatele mo edina lange momailikano aye.” w21.03 9-10 ¶7-8
Etine, 20 Januali
Kala u na omukumo! Ou na yo okuhepaulula nge nomuRoma. — Oil. 23:11.
Jesus okwa li a shilipaleka omuyapostoli Paulus kutya ota ka fika kuRoma. Kakele kaasho, Ovajuda vamwe muJerusalem ova li va pangela omhangela va ponokele Paulus noku mu dipaa. Eshi omuwiliki wetangakwaita laRoma, Klaudius Lisias, a uda omhangela oyo, okwe uya a kwafele Paulus. Diva, Klaudius okwa li a tumina Paulus ongudu inene yovakwaita i mu amene noku mu findikila kuKesarea. Opo nee ngoloneya Feliks okwa li a yandja elombwelo opo Paulus “a nangelwe mombala yaHerodes.” Ovajuda, ovo va li va hala okudipaa Paulus, kava li vali tava dulu oku mu dipaa. (Oil. 23:12-35) Ashike Feliks okwa li a pingenwa po kungoloneya Festus, oo a li a hala “okuhokiwa kOvajuda.” Okwa pula Paulus a ti: “Owa hala okuya kuJerusalem u ka tokolwe moipafi yange?” Paulus okwa li e shii kutya otashi dulika a ka dipaelwe mo muJerusalem. Okwa ti: “Ohandi indile ndi ka pangulwe kOmukesari!” Festus okwa lombwela Paulus a ti: “Oto ka tokolwa kOmukesari molwaashi oye wa indila e ke ku tokole.” Diva, Paulus okwa li a ya kuRoma kokule nOvajuda, ovo va li va hala oku mu dipaa. — Oil. 25:6-12. w20.11 13 ¶4; 14 ¶8-10
Etitano, 21 Januali
“Omitima detu otadi tu hokololifa.” — 1 Joh. 3:20.
Inatu lya olusha lokuhakala tu udite ondjo. Pashihopaenenwa, vamwe ohava kala ve udite ondjo, omolwoinima oyo va ninga, ofimbo inava shiiva oshili. Vamwe ohava kala ve udite ondjo omolwomapuko oo va ninga konima eshi va ninginifwa. (Rom. 3:23) Oshoshili kutya otwa hala okuninga osho sha yuka. Ashike “atusheni ohatu ningi omapuko luhapu.” (Jak. 3:2; Rom. 7:21-23) Nonande ihatu kala twa hafa ngeenge tu udite ondjo, otashi dulu oku tu etela ouwa. Omolwashike mbela? Omolwaashi okukala tu udite ondjo otashi tu linyengifa tu kale twa hala okuninga omalunduluko notu kale twa tokola toko tuha endulule omapuko oo twa ninga nale. (Heb. 12:12, 13) Omafimbo amwe otashi dulika tu kale tu udite unene ondjo, nonande otwe livela ombedi notu shii kutya Jehova okwe tu dimina po. Okukala tu udite ngaho otashi dulu oku tu ehameka. (Eps. 31:10; 38:3, 4) Natu kale twa lungama tuha kale unene tu udite ondjo. Diladila ashike nghee Satana ta ka kala a hafa, ngeenge otwa teka omukumo, nonande Jehova oku tu hole nokwe tu dimina po! — Yelekanifa no 2 Ovakorinto 2:5-7, 11. w20.11 27 ¶12-13
Olomakaya, 22 Januali
“Akutu, inashi kwafa sha nande, eshi nda lungamena oukoshoki womutima wange, naashi nda kosha omake ange mouyuki.” — Eps. 73:13.
Omushangi wepsalme Omulevi okwa li a twila ondubo ovakolokoshi, eshi va li tava monika tava punapala, ndele hamolwaashi va li hava longo oilonga ii. (Eps. 73:2-9, 11-14) Ova li tava monika ve na oinima aishe, ngaashi omaliko, tava tyapula onghalamwenyo nokave na oisho. Omulevi okwa hovela okukala ha tale ko oinima ngaashi Jehova. Okudja opo, okwa kala e na ombili yopamadiladilo nokukala a hafa. Okwa popya a ti: “Nokombada yedu nghi na nande oshihafifi shimwe, shihe fi Ove [Jehova].” (Eps. 73:25) Ngaashi Omulevi, katu na okutwila ondubo ovakolokoshi, ovo tu wete ve shi kwete nawa. Ehafo lavo olongaho nolopakafimbo. (Omuud. 8:12, 13) Ohatu ka kala twa teka omukumo, ngeenge otwe va twile ondubo nohatu ka nyona po ekwatafano letu naJehova. Ngeenge owe lihange wa twila ondubo ovakolokoshi, ninga ngaashi Omulevi a ninga. Dulika komayele opahole aJehova nokweendafana naavo hava longo ehalo laye. Ngeenge owa kala u hole Jehova shi dulife oinima aishe, oto ka mona ehafo lashili. Oto ka kala mondjila, oyo tai twala ‘komwenyo washili.’ — 1 Tim. 6:19. w20.12 19-20 ¶14-16
Osoondaxa, 23 Januali
“Osheshi ngeenge twa hala okwiilikana, ndele katu shii osho tu na okwiilikana, omhepo ohai tu ilikanene ngeenge twa nyika oluhodi nonande inatu tumbula sha.” — Rom. 8:26.
Eshi to ilikana kuJehova shi na sha noshisho shoye, kala yo ho mu pandula. Osha fimana okukala hatu valula omanangeko noupuna etu, unene tuu ngeenge tu li meenghalo didjuu neenghono. Nokuli nomafimbo amwe otashi dulika uha kale uhe shii kutya tya shike, ngeenge wa wililwa po komaliudo. Ndele dimbuluka kutya Jehova ota dulu okunyamukula omailikano oye, nonande owa ti ashike: ‘Kwafele nge!’ (2 Omaf. 18:31) Lineekela mounongo waJehova, ponhele yokulineekela meendunge doye. Mefelemudo etihetatu K.O.P., Ovajuda ova li va tila Ovaassiria. Molwaashi kava li va hala okufindwa kuAssiria, ova li va ka konga ekwafo kuEgipiti. (Jes. 30:1, 2) Jehova okwa li e va londwela kutya onghatu oyo va katuka otai ke va etela oilanduliko inyanyalifa. (Jes. 30:7, 12, 13) Jehova okwa li a lombwela oshiwana shaye okupitila muJesaja nghee tashi dulu okumona eameno lashili. Jesaja okwa ti: ‘Mokulimwenenena nomokulineekela muJehova omo tamu di eenghono deni.’ — Jes. 30:15b. w21.01 3-4 ¶8-9
Omaandaxa, 24 Januali
“Onda uda omuvalu waavo va didilikwa 144 000.” — Eh. 7:4.
Omolwoudiinini wovamwaxe vaKristus ovavaekwa, otava ka kala eehamba nosho yo ovapristeri pamwe naye meulu. (Eh. 20:6) Aveshe ovo ve li oshitukulwa shoukwaneumbo waKalunga womeulu ova halelela oku ka mona ovavaekwa 144 000, eshi tava ka mona ondjabi yomeulu. Konima eshi omuyapostoli Johannes a popya shi na sha neehamba nosho yo ovapristeri 144 000, okwa mona vali oshinima shimwe shihokwifa, “ongudu inene” yaavo va xupa puArmagedon. Mepingafano nongudu yotete, ongudu ei onhivali oi li momuvalu munene noya nyengana okuvalwa. (Eh. 7:9, 10) Oya “djala oikutu itoka,” osho tashi ulike kutya oye likaleka kokule “nokuhenoukoshoki” kwounyuni waSatana noya kala idiinini kuKalunga nokuKristus. (Jak. 1:27) Oya ingida pombada ya ti kutya oya xupifwa kwaasho ya ningilwa kuJehova naJesus, Odjona yaKalunga. Kakele kaasho, oi kwete oivale yomilunga momake ayo, osho tashi ulike kutya oya tambula ko nehafo Jesus e li Ohamba ya nangekwa po kuJehova. — Yelekanifa naJohannes 12:12, 13. w21.01 16 ¶6-7
Etivali, 25 Januali
“Ekwafo loye ola nenepeka nge.” — 2 Sam. 22:36.
Omulumenhu ota dulu okulihonga okukala omutwe muwa woukwaneumbo, ngeenge okwa hopaenene onghedi omo Jehova naJesus hava longifa oukwamutwe wavo. Pashihopaenenwa, natu ka taleni koukwatya welininipiko. Nonande Jehova Omunaendunge a shiya ko, oha pwilikine komaetepo ovapiya vaye. (Gen. 18:23, 24, 32) Jehova okwa wanenena, ashike ina teelela tu ninge oinima monghedi ya wanenena. Ponhele yaasho, oha kwafele ovanhu inava wanenena, ovo have mu longele, va pondole. (Eps. 113:6, 7) Ombiibeli oya popya Jehova e li “omukwafi.” (Eps. 27:9; Heb. 13:6) Ohamba David oya didilika kutya oya dula ashike okuwanifa po oilonga inene oyo ya li ye lineekelelwa kekwafo laJehova. Natu taleni koshihopaenenwa shaJesus. Nonande okwa li Omwene wovahongwa vaye okwa li e va kosha keemhadi. Jesus okwa popya ye mwene a ti: “Onde mu tulila po oshihopaenenwa mu ninge ngaashi naanaa nde mu ningila.” (Joh. 13:12-17) Nonande okwa li e na eenghonopangelo dinene, Jesus ka li a teelela a yakulwe. Ponhele yaasho, oye kwa li ha yakula ovanhu. — Mat. 20:28. w21.02 3-4 ¶8-10
Etitatu, 26 Januali
“Ewapeko lovamati, olo eenghono davo.” — Omayel. 20:29.
Ovamwatate ovanyasha, otamu dulu okulonga shihapu meongalo. Vahapu vomunye omu na oukolele nomu na eenghono dihapu. Omu li ekwafo linene keongalo. Omwa teelela nodjuulufi efimbo li fike mu nangekwe po mu li ovayakuliongalo. Kakele kaasho, vamwe otashi dulika ve mu tala ko mu vanini natango, ile muhe na owino wokulineekelelwa oinakuwanifwa oyo ya fimana. Nonande omu li ovanyasha, ope na oinima imwe oyo tamu dulu okuninga paife, opo mu kale mwe lineekelwa nomwa fimanekwa keongalo. Ovalumenhu ovanyasha, mbela omu na ngoo ounghulungu oo tau dulu okweetela vamwe ouwa meongalo? Vahapu vomunye omu na ounghulungu wa tya ngaho. Pashihopaenenwa, otashi dulika mwa didilika kutya ovanamido vamwe ohave mu pandula, ngeenge tamu va kwafele nghee ve na okulongifa outableta vavo nosho yo oikwaelektronika ikwao, opo va dule okuninga ekonakono lopaumwene nokulilongekidila okwoongala. Ounghulungu weni u na sha noikwaelektronika otau dulu okweetela ouwa muhapu ovanamido va tya ngaho. Hafifa Xo womeulu mukeshe osho to ningi. w21.03 2 ¶1, 3; 7 ¶18
Etine, 27 Januali
“Keshe umwe oku na okuhumbata omutengi waye mwene.”— Gal. 6:5.
Nonande omukulukadi okwa hongwa e dule omushamane waye, omushamane oye e na oshinakuwanifwa shokukwatela komesho elongelokalunga loukwaneumbo nosho yo omalipyakidilo makwao opamhepo. (Ef. 6:4.) Omukulukadi oku na okudulika komushamane waye, ashike oku na natango oshinakuwanifwa shokulipalula pamhepo. Opo a ninge ngaho, oku na okulitulila po efimbo lokuninga ekonakono lopaumwene nokudilonga. Osho otashi ke mu kwafela a kale e hole Jehova notashi ke mu etela ehafo, eshi ta dulika komushamane waye. Ovakulukadi, ovo hava dulika kovashamane vavo tave linyengifwa kohole yokuhola Jehova, otava ka mona ehafo linene nokukala va wanenwa shi dulife ovakulukadi, ovo ihava dulika kelongekido laJehova li na sha noukwamutwe. Ohava tulile po ovalumenhu novakainhu ovanyasha oshihopaenenwa shiwa. Osho ihashi eta ashike ombili moukwaneumbo, ndele ohashi eta yo ombili nomeongalo. (Tit. 2:3-5) Kunena, ovapiya vaJehova ovadiinini vahapu ovakainhu. — Eps. 68:11. w21.02 13 ¶21-23
Etitano, 28 Januali
“Eheneni popepi naKalunga, opo nee ota ka ehena popepi nanye.” — Jak. 4:8.
Omuyapostoli Paulus okwa tula po oshihopaenenwa sha tongomana shi na sha nouladi nosho yo nelididimiko. Omafimbo amwe okwa li ha kala e udite a nghundipala. Ashike okwa li a dula okulididimika, molwaashi okwa kala e lineekela muJehova, opo e mu pe eenghono odo a pumbwa. (2 Kor. 12:8-10; Fil. 4:13) Ohatu ka mona eenghono nosho yo ouladi wa tya ngaho, ngeenge otwa dimine nelininipiko kutya otwa pumbwa ekwafo laJehova. (Jak. 4:10) Ohatu dulu okukala noushili kutya omayeleko, oo hatu shakeneke, kae fi ehandukilo la dja kuJehova. Omuhongwa Jakob okwa ti: “Ngeenge umwe ta yelekwa, ina tya: ‘Ohandi yelekwa kuKalunga.’ Osheshi Kalunga iha dulu okuyelekwa nowii, noiha yeleke omunhu nowii.” (Jak. 1:13) Ngeenge otwa tomhwa koushili oo, ohatu ka ehena popepi elela naTate yetu womeulu omunahole. Jehova ‘iha lunduluka.’ (Jak. 1:17) Ngaashi ashike a li a kwafela Ovakriste vomefelemudo lotete va pite momaudjuu, nafye ote ke tu kwafela yo tu pite mo kunena. Konga ekwafo kuJehova wa mana mo, opo e ku pe ounongo, eitavelo nosho yo ouladi. Ota ka nyamukula omailikano oye. w21.02 31 ¶19-21
Olomakaya, 29 Januali
“Oshivela tashi upike oshivela, nosho yo omunhu ta upike mukwao.” — Omayel. 27:17.
Oto dulu okuladipika omukonakonimbiibeli, oo he uya kokwoongala, mokuulika kutya ou na ohokwe muye. (Fil. 2:4) Ponhele yoku mu pula oinima yopaumwene, oto dulu oku mu pandula omolwomalunduluko mawa oo ta ningi. Mu pula nghee ekonakonombiibeli tali ende, oukwaneumbo wavo nosho yo oilonga yaye. Eenghundafana da tya ngaho otadi dulu oku mu kwafela mu pange oukaume. Ngeenge owa pange oukaume nomukonakoni, oto ke mu kwafela a ninge exumokomesho fiyo a ninginifwa. Eshi omukonakoni ta twikile okuninga exumokomesho nosho yo omalunduluko, mu kwafela a kale e udite kutya oku li oshilyo sheongalo. Oto dulu okuninga ngaho mokukala ho mu yakula. (Heb. 13:2) Ngeenge omukonakonimbiibeli okwa ningi omuudifi, oto dulu oku mu pula mu ka longe pamwe naye moukalele. Diego, omuudifi wokoBrazil, okwa ti: “Ovamwatate vahapu ohava shivi nge tu ye navo moukalele. Oyo oya li onghedi ya denga mbada yoku va shiiva nawa. Eshi nda ninga ngaho, onde lihonga shihapu nondi udite nda ehena popepi elela naJehova nosho yo naJesus.” w21.03 12 ¶15-16
Osoondaxa, 30 Januali
“Inamu alulila omunhu owii.” — Rom. 12:17.
Jesus okwa lombwela ovashikuli vaye va kale ve hole ovatondi vavo. (Mat. 5:44, 45) Mbela oshipu ngoo okuninga ngaho? Hasho nandenande! Ashike otashi shiiva kekwafo lomhepo iyapuki yaKalunga. Oiimati yomhepo yaKalunga oya kwatela mo ohole, onheni, olune, omwenyo muwa nelipangelo. (Gal. 5:22, 23) Omaukwatya oo ohae tu kwafele tu lididimikile outondwe. Ovapataneki vahapu ova lundulula oikala yavo, molwaashi tashi dulika va ulikilwa omaukwatya oo opakalunga kovashamane vavo, kovakulukadi, kounona, ile kovashiinda, ovo ve li Eendombwedi. Ovapataneki vahapu paife ova ninga ovamwatate novamwameme. Ngeenge oho mono shidjuu okukala u hole ovanhu, ovo ve ku tonde molwaashi to longele Jehova, ilikana u pewe omhepo iyapuki. (Luk. 11:13) Kala wa tomhwa kutya okudulika kuKalunga oyo ashike onghedi ya denga mbada kuhe na vali. (Omayel. 3:5-7) Outondwe ou na eenghono nou yahameka, ashike ohole oi na eenghono i dule outondwe. Ohai linyengifa omitima dovanhu. Jehova oha kala a hafa, ngeenge hatu ulikile ovanhu ohole. Ohatu dulu okukala twa hafa, nonande ovapataneki vetu otava twikile okukala ve tu tonde. w21.03 23 ¶13; 24 ¶15, 17
Omaandaxa, 31 Januali
“Oshiwana sheenghono shihe shii kuvalwa sha pumina moshilongo shange.” — Joel 1:6.
Omuprofeti Joel okwa li ta xunganeke shi na sha neponokelo letangakwaita. (Joel 2:1, 8, 11) Jehova okwa popya kutya ota ka longifa ‘oita yaye inene’ (ovakwaita vaBabilon) opo a handukile Ovaisrael, ovo ihava dulika kuye. (Joel 2:25) Etangakwaita olo ohali ifanwa ‘lokoumbangalanhu,’ molwaashi Ovababilon ova li tava ka ponokela Ovaisrael tava dilile koumbangalanhu. (Joel 2:20) Etangakwaita olo ola li la faafanifwa nongudu yoshipaxu ya unganekwa nawa. Joel okwa popya shi na sha navo a ti: “Keshe umwe [omukwaita] ota ende nondjila yaye mwene. . . . Otava pumine mo moshilando, tava londo, tava i meengulu nokupumina momakende ngaashi ovalunga.” (Joel 2:8, 9) Kala nee ngeno wa fa u wete oshiningwanima osho momadiladilo. Ovakwaita ove lihanena keshe pamwe. Ovanhu itava dulu okuhondama. Kape na oo a li ta dulu okuya onhapo eongamukonda lOvababilon. Ngaashi oshipaxu, Ovababilon (ile Ovakaldea) ova li va ponokela oshilando shaJerusalem mo 607 K.O.P. Ombiibeli oya ti: “Ye okwa fikamifa ohamba yOvakaldea i va homone, . . . ndele inai uditila nande omunyasha omumati, ile okakadona, ovakulunhu, ile ovakulupe olukeno.” — 2 Omaf. 36:17. w20.04 5 ¶11-12
lin_Latn lin_Latn kmb_Latn umb_Latn lim_Latn umb_Latn umb_Latn swh_Latn fij_Latn umb_Latn als_Latn umb_Latn umb_Latn scn_Latn lin_Latn umb_Latn bos_Latn bem_Latn bem_Latn lin_Latn umb_Latn umb_Latn lin_Latn tso_Latn umb_Latn lim_Latn tso_Latn umb_Latn swh_Latn luo_Latn umb_Latn als_Latn umb_Latn umb_Latn scn_Latn luo_Latn umb_Latn bos_Latn bem_Latn umb_Latn lin_Latn kin_Latn umb_Latn lin_Latn bem_Latn umb_Latn lim_Latn xho_Latn umb_Latn swh_Latn run_Latn umb_Latn als_Latn hrv_Latn umb_Latn scn_Latn tso_Latn umb_Latn bos_Latn kon_Latn umb_Latn lin_Latn umb_Latn umb_Latn lin_Latn bem_Latn umb_Latn lim_Latn kmb_Latn umb_Latn swh_Latn vec_Latn umb_Latn als_Latn luo_Latn umb_Latn scn_Latn sag_Latn umb_Latn bos_Latn umb_Latn umb_Latn lin_Latn umb_Latn umb_Latn lin_Latn tso_Latn umb_Latn lim_Latn umb_Latn umb_Latn swh_Latn bem_Latn umb_Latn